No saknēm līdz spārniem: Valkas muzejā skatāma 
Andas Sīmanes-Gudrinieces personālizstāde

No 2026. gada 19. septembra līdz 31. oktobrim (ieskaitot) Valkas novadpētniecības muzeja izstāžu zālē skatāma mākslinieces Andas Sīmanes-Gudrinieces retrospektīvā izstāde “Saknes. Ragi. Spārni.”. 
Eksponētie darbi tapuši no 1996. gada līdz 2026. gadam. Dažādos dzīves posmos radītie darbi atklāj mainīgas noskaņas, pieredzes un meklējumus. 
Izstāde "Saknes. Ragi. Spārni." ir autores vizuāls stāsts par cilvēka dabu, kurā saduras un pastāv līdzās trīs pirmelementi – stabilitāte, spēks un transformācija. Savos darbos Anda Sīmane-Gudriniece pēta robežu starp racionālo un intuitīvo, veidojot tehniski daudzslāņainu un materiāli daudzveidīgu izteiksmes valodu. Māksliniece glezno, zīmē un veido, izmantojot dažādus materiālus. Izstādē eksponētas gleznas, kolāžas un stīmpanka (Steampunk) stila objekti.

Andas Sīmanes-Gudrinieces pirmā pieskaršanās mākslas pasaulei notika Carnikavā – vecāku, Jāņa un Gundas, darbnīcā. Kopš 1984. gada Sīmaņu ģimene dzīvo Valkā. Savas zīmēšanas un gleznošanas prasmes Anda pilnveidoja Valkas mākslas skolas studijā pie Marutas Stabulnieces. Vēlāk sekoja mācības Rīgā, kur apgūta ādas dizainera, kā arī vizuālās mākslas un kultūras vēstures pedagoga profesija. 
A.Sīmane-Gudriniece strādājusi par mākslas pedagogu vairākās izglītības iestādēs Rīgā un Valkā. Šobrīd viņa ir muzejpedagogs Valkas novadpētniecības muzejā. 
Izstādēs A.Sīmane-Gudriniece piedalās kopš 1996. gada. Viņas personālizstādes notikušas Limbažos, Rīgā, Valkā un Ropažos. Māksliniece eksponējusi savus darbus arī grupu izstādēs dažādās Latvijas vietās.

[bookmark: _GoBack]19. septembrī plkst. 13.00 Valkas novadpētniecības muzejs aicina uz mākslinieces Andas Sīmanes-Gudrinieces izstādes “Saknes. Ragi. Spārni.” atklāšanu - muzeja izstāžu zālē, Rīgas ielā 64, Valkā.
Ieeja pasākumā bez maksas. Pasākuma laikā tiks veikta fotografēšana un filmēšana. Iegūtie foto un video materiāli var tikt izmantoti pasākuma un muzeja publicitātes nolūkos.

Izstāde “Saknes. Ragi. Spārni.” ir aicinājums ieskatīties savā personīgajā arhetipu trīsvienībā.
Cik stingri mēs stāvam uz zemes? 
Kā mēs aizstāvam savu telpu? 
Un – cik augstu mēs spējam pacelties? 

Izstāde atvērta: 19.09. – 31.10. 2026.
Pirmdienās–piektdienās plkst. 10:00 – 17:00;
Sestdienās plkst. 10:00 – 16:00.
Ieejas maksa izstādē: 1,00 €;
pensionāriem, studentiem skolēniem 0,50 €.
Valkas novada skolēniem ieeja bez maksas


Ligita Drubiņa,
Valkas novadpētniecības muzeja
Izglītojošā darba un darba ar apmeklētājiem vadītāja
